**ПОЈЕДНОСТАВЉЕЊЕ ПОСТУПКА ИЗДАВАЊА ДОЗВОЛЕ ЗА ВАНРЕДНИ ПРЕВОЗ**

|  |  |
| --- | --- |
| **Назив административног поступка** | **Дозвола за ванредни превоз** |
| **Шифра поступка** | **05.08.0005** |
| **Регулаторно тело**  **(надлежно за спровођење препоруке)** | Министарство грађевинарства, саобраћаја и инфраструктуре  ЈП Путеви Србије |
| **Правни оквир којим је уређен административни поступак** | * Закон о путевима („Службени гласник РС”, бр. 41/18 и 95/18 – др. закон) * Правилник о условима за издавање дозвола за ванредни превоз („Службени гласник РС”, број 6/19) * Правилник о начину обављања ванредног превоза („Службени гласник РС”, број 6/19) |
| **Прописи које треба променити /донети/укинути да би се спровеле препоруке** | 1. Правилник о условима за издавање дозвола за ванредни превоз („Службени гласник РС”, број 6/19) |
| **Рок за спровођење препорука** | Електронско подношење захтева и документације четврти квартал 2021. године, остале активности четврти квартал 2020. године |
| 1. **КРАТАК ОПИС ПРОБЛЕМА** | |
| На обрасцу захтева и даље се налази место за печат, које треба да буде уклоњено у складу са чланом 25. Закона о привредним друштвима.  У пракси се као проблем за привредне субјекте јавља то што орган не прихвата као валидан доказ потврду о електронској уплати таксе или извештај о промету по рачуну правног лица без печата банке која је извршила платни промет. На тај начин се странкама намеће додатна обавеза која изискује додатно време на прибављање овог печата.  Анализом административног поступка дошли смо до закључка да се потпуно неосновано наплаћује накнада на основу Закона о порезу на додату вредност.  Детаљном анализом смо увидели да постоји на сајту органа и Упутство за подношење овог захтева где се неосновано тражи копија извода из АПР-а. (нема тог документа у правилнику)  Како би се кренуло у поступак увођења Е-управе за овај поступак, предлаже се промене форме докумената као и прибављање одређених докумената по службеној дужности.  Поступак ствара значајно административно оптерећење и трошкове привредним друштвима и другим правним лицима, на шта указује непотребно бројна документација, коју привредни субјекат подноси, уз непоштовање обавезе прибављања података које издају други јавни органи, по службеној дужности. | |
| 1. **САЖЕТАК ПРЕПОРУКА** | |
|  | |
| |  |  |  |  |  | | --- | --- | --- | --- | --- | | **ПРЕПОРУКА** | **ПОТРЕБНА ИЗМЕНА/УКИДАЊЕ/ДОНОШЕЊЕ ПРОПИСА** | | **УКОЛИКО ЈЕ ОДГОВОР ДА, КОЈИХ** | | | **Да** | **Не** | | **Финансијски издаци** |  | | | | | *Елиминација незаконито наплаћиване таксе* |  | **Х** |  | | | **Прибављање података по службеној дужности и документација која се прибавља од странке** | **Х** |  |  | | **Документација** |  | | | | *Елиминација непотребне документације* | **Х** |  | **1.** | | *Промена форме докумената (копија)* |  | **Х** |  | | *Увођење е-управе* |  | **Х** |  | | | **Престанак употребе печата на обрасцу захтева** |  | **Х** |  | | |  |  |  |  | | | |
| 1. **ОБРАЗЛОЖЕЊЕ** | |
| **3.1. Елиминација незаконито наплаћиване таксе**  У оквиру овог поступка, наплаћује се републичка административна такса за подношење захтева и издавање решења и накнада за употребу јавног пута, у складу са Законом о накнадама за коришћење јавних добара.  На основу информација добијених од службеника, поред наведених издатака, у поступку се наплаћује и накнада трошкова за издавање дозволе за ванредни превоз, у износу од 864 динара. Према наводима службеника, ова накнада се наплаћује на основу одредби Закона о порезу на додату вредност („Службени гласник РС”, бр. 84/04, 86/04, 61/05, 61/07, 93/12, 108/13, 68/14, 142/14, 83/15, 108/16, 113/17, 30/18 и 72/19).    Законом о порезу на додату вредност прописан је општи порез на потрошњу који се обрачунава и плаћа на испоруку добара и пружање услуга, у свим фазама производње и промета добара и услуга, као и на увоз добара и одређен је у одговарајућем проценту у зависности од врсте производа и услуга.  Како надлежни орган дозволу издаје у склопу својих јавних овлашћења у складу са одредбом члана 17. став 1. тачка 4. Закона о путевима и како је одредбом члана 9. став 1. Закона о порезу на додату вредност прописано да република и њени органи, органи територијалне аутономије и локалне самоуправе, као и правна лица основана законом, односно актом органа Републике, територијалне аутономије или локалне самоуправе у циљу обављања послова државне управе или локалне самоуправе нису обвезници у смислу овог закона ако обављају промет добара и услуга из делокруга органа, односно у циљу обављања послова државне управе или локалне самоуправе, то је ова правно неутемељна, тако да ју је потребно укинути.  Имајући у виду претходно наведено, предлаже се укидање накнаде трошкова за издавање дозволе за ванредни превоз, на основу одредби Закона о порезу на додату вредност, у износу од 864,00 динара.  ***За примену ове препоруке, није потребна измена прописа.***  **3.2. Прибављање података по службеној дужности**    Предлаже се елиминација подношења следећих докумената од стране подносиоца захтева, јер je надлежни орган дужан да, у складу са чл. 9. и 103. ЗОУП-а („Службени гласник РС”, број 18/16 и 95/2018), Законом о електронском документу, електронској идентификацији и услугама од поверења у електронском пословању („Службени гласник РС”, број 94/17.), Законом о електронској управи („Службени гласник РС”, број 27/18) и Правилником о начину на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку („Службени гласник РС”, број 57/19.), по службеној дужности прибави потребне податке од надлежног органа – „власника“ потребних података:     * **Документ број 2 из е-пописа: Фотокопија саобраћајне дозволе или извод електронског читача саобраћајне дозволе возила којима се обавља ванредни превоз Орган од кога је потребно прибавити податке: Министарство унутрашњих послова** * **Документ број 5 из е-пописа: Мишљење о могућности проласка на одржаваној територији Орган од кога је потребно прибавити податке: Надлежно предузеће за одржавање путева**   Наведени документ „Фотокопија саобраћајне дозволе или извод електронског читача саобраћајне дозволе возила којима се обавља ванредни превоз“ потражујe од подносиоца захтева ради прибављања података о возилу или скупу возила којима се обавља ванредни превоз и података о власнику, и наведни подаци се могу прибавити од МУП-а.    Предлаже се прибављање података по службеној дужности које је могуће спровести на један од следећих начина, зависно од тренутне доступности потребних података:     1. Путем Информационог система за размену података из регистара преко Сервисне магистрале органа; 2. Прибављањем података упитом ка регистру и уписивањем у софтверско решење органа који води поступак преко Сервисне магистрале органа.   Изузетно, орган може на захтев прибавити скуп података из регистра и уписати их у сопствено софтверско решење.  Уколико не постоје технички предуслови за размену података на начин описан у тачкама 1) и 2), орган, који спроводи поступак, у обавези је да примењује ЗОУП и податке потребне за одлучивање прибави директно од органа, надлежног за вођење службене евиденције, било конвенционалном директном комуникацијом било електронским путем. Уколико одређена службена евиденција није доступна преко сервисне магистрале органа, најбрже и најбезбедније орган може прибавити податке из такве евиденције коришћењем тзв. сервиса 15 еЗУП-а (платформа за кореспонденцију између органа), како би се избегла коресподенција и прибављање података преко мејла, који је значајно мање безбедно средство од наведеног сервиса, али до приступања наведеном сервису, орган може да прибави тражене податке и путем мејла.  Како би се ово омогућило, у обрасцу захтева је потребно затражити неопходне информације о лицима, за које је потребно утврдити ову чињеницу (регистрациони број возила, име и презиме власника возила, ЈМБГ власника уз изјаву о заштити података, односно пословно име, седиште и матични број правног лица власника возила).  За документ „Мишљење о могућности проласка на одржаваној територији“ а како би се наведено омогућило, у обрасцу захтева је потребно затражити неопходне информације о релацији ванредног превоза и надлежном предузећу за одржавање путева. Размотрити увођење јединственог управног места, тако што би се захтев за поменуто мишљење подносио заједно са захтевом за дозволу за венредни превоз ЈП Путевима Србије, с обзиром да је „надлежно предузеће за одржавање путева“ хијерархијски подређено ЈП Путевима Србије.  ***За примену ове препоруке, ради обезбеђења правне сигурности, транспарентности и усклађености прописа, потребна је измена и допуна Правилника о условима за издавање дозвола за ванредни превоз („Службени гласник РС”, бр. 6/19)***  **Пре измене прописа, орган ће без одлагања приступити примени ЗОУП-а и размени података по службеној дужности.**  **Документација**  **3.3. Елиминација непотребне документације**   * **Документ: Копија извода из АПР-а** * **Документ: Изјава превозника да су подаци наведени у захтеву тачни**   Наведени документ „копија извода из АПР-а“ представља доказ за постојање правног лица, име законског заступника и податке о правном лицу.  Документ се тражи у Упутству за подношење захтева за издавање дозволе за ванредни превоз од подносиоца захтева без правног основа.  Документ није потребан за спровођење поступка из разлога што се наведени подаци већ налазе у захтеву који се подноси, тако да се предлаже његова елиминација и брисање из документације које се прилаже уз захтев, тачка 6), чиме ће се смањити административно оптерећење и трошкови за подносиоца захтева.  Што се тиче Изјаве, Правилником о условима за издавање дозвола за ванредни превоз („Службени гласник РС”,број 91/14), одредбом члана 4, став 2, тачка 3, прописано је да подносилац уз захтев за издавање дозволе за ванредни превоз доставља и изјаву подносиоца да су подаци наведени у захтеву тачни.  Како ни надлежни орган у поступку не захтева достављање овог документа, а имајући у виду да достављање овог документа у поступку није ни целисходно ни релевантно за доношење одлуке у поступку и са те стране представља непотребно оптерећење за привредне субјекте, то се предлаже његова елиминација.  Наиме, у ситуацији када испуњеност услова за издавање дозволе за ванредни превоз надлежни орган утврђује из документације која се доставља уз захтев и података које прибавља по службеној дужности, непотребно је, неоправдано и нецелисходно достављати и изјаву подносиоца да су дати подаци, наведени и приложени уз захтев за издавање дозволе, исправни и истинити, када испуњеност услова односно података из наведених документа утврђује надлежни орган.  ***За примену ове препоруке потребна је измена и допуна Правилника о условима за издавање дозвола за ванредни превоз („Службени гласник РС”,***  ***бр. 6/19) за документ „Изјава превозника да су подаци наведени у захтеву тачни“ и измену Упутства за подношење захтева за издавање дозволе за ванредни превоз објављеног на сајту органа.***  **3.4. Промена форме докумената**   * **Документа број 7, 8, 9 и 10 из е-пописа: Републичка административна такса за подношење захтева, републичка административна такса за издавање решења, накнада за употребу јавног пута, накнада трошкова за издавање дозволе за ванредни превоз**   Предлаже се промена форме докумената из оригинала у копију односно омогућавање подношења извода са пословног рачуна странке, без печата банке, у складу са мишљењем Министарства финансија бр. 434-01-7/07-04 од 25.05.2009. године, у коме се наводи да је извод са пословног рачуна странке, без печата банке, валидан доказ о уплати таксе.   * **Документ број 3 из е-пописа - Скица возила и скупа возила, у две пројекције са означеним димензијама и осовинским оптерећењем и размаком између осовина** * **Документ број 4 из е-пописа - Елаборат о стручном мишљењу - мишљење о могућностима и условима извршења ванредног превоза на предметној релацији**   Према подацима у обрасцу е пописа, надлежни орган захтева достављање документације у оригиналу. Предлаже се подношење следеће документације у поступку у копији, уз оригинал на увид, што значајно смањује трошкове привредним субјектима:  Надлежни орган захтева да привредни субјекат подноси документ у оригиналу или овереној копији, а форма докумената није прописана посебним прописом.  Како форма документа не утиче на веродостојност података и с обзиром на то да се документ прилаже ради добијања техничких података, предлаже се свођење форме на ниво копије. Тиме ће се смањити административно оптерећење и трошкови подносиоца захтева у поступку.Такође, прихватањем ове препоруке омогућиће се у будућности пуна примена Е-управе.  ***За примену ове препоруке није потребна измена прописа.***  **3.5. Увођење е-управе**  Поступак подразумева подношење захтева надлежном органу поштом или лично, а достављање акта подносиоцу захтева поштом. Још увек није успостављена пуна електронска управа, нити поједини сегменти електронске комуникације.  У циљу увођења савремених начина административног поступања, ефикаснијег и jедноставнијег обављања послова, смањења папирологије и лакше комуникације, а у складу са Законом о електронској управи и Законом о електронском документу, електронској идентификацији и услугама од поверења у електронском пословању, предлаже се увођење е-управе, тако што ће се омогућити спровођење поступка електронским путем у целости, уз услов да се обезбеде технички услови за ову препоруку.  ***За примену ове препоруке, није потребна измена прописа.***  **3.6. Престанак употребе печата**  Како образац захтева којим се покреће предметни поступак није објављен прописом али је образац састављен од стране организационе јединице у документу „Прилог за подношење захтева за издавање дозволе за ванредни превоз“ потребно је изменити сам образац захтева у том смислу да се из Захтева избаци предвиђено место за печат и на тај начин се усагласи за чланом 25. Закона о привредним друштвима.  ***За примену ове препоруке није потребна измена прописа.*** | |
| 1. **САДРЖАЈ ПРЕПОРУКЕ СА НАЦРТОМ ПРОПИСА ЧИЈА СЕ ИЗМЕНА ПРЕДЛАЖЕ (уколико се предлаже измена прописа)** | |
| **НАЦРТ**  **ПРАВИЛНИК О ИЗМЕНАМА И ДОПУНАМА ПРАВИЛНИКА О УСЛОВИМА ЗА ИЗДАВАЊЕ ДОЗВОЛА ЗА ВАНРЕДНИ ПРЕВОЗ**  Члан 1.  У Правилнику о условима за издавање дозвола за ванредни превоз („Службени гласник РС”, број 6/19) у члану 3. став 1. тачка 7) мења се и гласи:  „податке о власнику односно кориснику возила и о возилима којима ће се вршити ванредни превоз (назив, адреса, број телефона, одговорно лице, регистрациони број возила); ”  Члан 2.  У члану 3. став 1. тачка 8) мења се и гласи:  „податке о подносиоцу захтева (назив, адреса, број телефона, одговорно лице, матични број правног лица); ”  Члан 3.  У члану 3. став 2. тачка 3) брише се.  Члан 4.  У члану 3. став 3. тачка 3) мења се и гласи:  „податке о подносиоцу захтева (назив, адреса, број телефона, одговорно лице, матични број правног лица); ”  Члан 5.  У члану 3. став 3. тачка 5) брише се.  Члан 6.  У члану 3. став 4. мења се и гласи:  „Захтев се може поднети и и пратећа документација се могу поднети и електронским путем на адресу коју одреди управљач јавног пута. ”  Члан 7.  У члану 3. после става 4. додаје се став 5. који гласи:  „документа из става 2. тачка 2) овог члана орган је дужан да прибави по службеној дужности. ”  Члан 8.  Овај правилник ступа на снагу осмог дана од дана објављивања у „Службеном гласнику Републике Србије”. | |
| 1. **ПРЕГЛЕД ОДРЕДБИ ПРОПИСА ЧИЈА СЕ ИЗМЕНА ПРЕДЛАЖЕ** | |
| **ПРЕГЛЕД ОДРЕДБИ**  **ПРАВИЛНИКА О УСЛОВИМА ЗА ИЗДАВАЊЕ ДОЗВОЛА ЗА ВАНРЕДНИ ПРЕВОЗ**  **КОЈЕ СЕ МЕЊАЈУ И ДОПУЊУЈУ**  Члан 3.  Дозвола се издаје на основу захтева за издавање дозволе (у даљем тексту: захтев), који за дозволу за појединачни превоз садржи:  1) податке о врсти терета који се превози (комерцијални или технички назив терета);  2) податке о димензијама (дужина, ширина и висина) и маси терета;  3) податке о возилу или скупу возила којима се обавља ванредни превоз (врста и марка возила, регистарске ознаке, носивост, број осовина, размак између осовина, осовинска оптерећења, број точкова по осовини, врста огибљења возила, дужина, ширина, висина и маса возила);  4) податке о димензијама (дужина, ширина и висина), маси и осовинским оптерећењима возила или скупа возила заједно са теретом;  5) податке о планираној релацији ванредног превоза са местом и адресом утовара у Републици Србији, редоследом већих места, местом и адресом истовара у Републици Србији, улазним, односно излазним граничним прелазима, као и ознакама путева;  6) податке о планираном времену обављања ванредног превоза;  7) податке о власнику односно кориснику возила И О ВОЗИЛИМА КОЈИМА ЋЕ СЕ ВРШИТИ ВАНРЕДНИ ПРЕВОЗ (назив, адреса, број телефона, одговорно лице, РЕГИСТРАЦИОНИ БРОЈ ВОЗИЛА);  8) податке о подносиоцу захтева (назив, адреса, број телефона, одговорно лице, МАТИЧНИ БРОЈ ПРАВНОГ ЛИЦА);  9) потпис подносиоца захтева.  Уз захтев за издавање дозволе за појединачни превоз прилаже се и:  1) скица возила или скупа возила, заједно са теретом на њему, у две пројекције са означеним димензијама и осовинским оптерећењем и размаком између осовина;  2) фотокопија саобраћајне дозволе или извод електронског читача саобраћајне дозволе возила којима се обавља ванредни превоз;  ~~3) изјава подносиоца да су подаци наведени у захтеву тачни.~~  Захтев за дозволу за више превоза (у даљем тексту: временска дозвола) садржи:  1) податке о возилу или прикључном возилу којим се обавља ванредни превоз (врста и ознака возила, регистарске ознаке, носивост, број осовина, размак између осовина, осовинска оптерећења, број точкова по осовини, врста огибљења возила, дужина, ширина, висина и маса возила);  2) податке о власнику односно кориснику возила (назив, адреса, број телефона, одговорно лице);  3) податке о подносиоцу захтева (назив, адреса, број телефона, одговорно лице, МАТИЧНИ БРОЈ ПРАВНОГ ЛИЦА);  4) потпис подносиоца захтева;  ~~5) изјаву подносиоца да су подаци наведени у захтеву тачни.~~  Захтев ~~се може поднети и~~ И ПРАТЕЋА ДОКУМЕНТАЦИЈА СЕ МОГУ ПОДНЕТИ И електронским путем на адресу коју одреди управљач јавног пута.  ДОКУМЕНТА ИЗ СТАВА 2. ТАЧКА 2) ОВОГ ЧЛАНА, ОРГАН ЈЕ ДУЖАН ДА ПРИБАВИ ПО СЛУЖБЕНОЈ ДУЖНОСТИ. | |
| 1. **АНАЛИЗА ЕФЕКАТА ПРЕПОРУКЕ (АЕП)** | |
| Директни трошкови спровођења овог поступка за привредне субјекте на годишњем нивоу износе 194.916.528,16 РСД. Усвајање и примена препорука ће донети привредним субјектима годишње директне уштеде од 24.556.517,06 РСД или 201.982,68 ЕУР. Ове уштеде износе 12,60% укупних директних трошкова привредних субјеката у поступку.  Препоруке ће допринети правној сигурности привредних субјеката, поједностављењу поступка за привредне субјекте, смањењу документације, смањењу издатака. Препорукама се такође утиче на побољшање пословног амбијента, смањење сиве економије и превођење у легалне токове. | |